G’n hidrokrag om beurtkrag in Kaapstad te versag nie | Netwerk24
Benkenstein: Vrot gekolf, maar als is nie verlore
Sri Lanka glo hy kán die tweede toets in Port Elizabeth wen en sodoende geskiedenis maak om die eerste Asiatiese span van die subkontinent te word om ’n reeks in Suid-Afrika te wen.
G’n hidrokrag om beurtkrag in Kaapstad te versag nie
Deur Malherbe Nienaber 12 Februarie 2019 09:51
Weens noodsaaklike instandhoudingswerk kan die Steenbrasdam nie hidrokrag opwek om die uitwerking van beurtkrag in Kaapstad te versag nie.
Die Kaapstad-metro het Maandag gesê die werk by dié opgaardam tussen Gordonsbaai en Grabouw sal tot April voortduur.
Die Steenbrasdam. Foto: Bruce Sutherland
In gevalle waar beurtkrag aangekondig is, word die Steenbrasdam gewoonlik gebruik om bykomende kapasiteit op te wek.
Phindile Maxiti, burgemeesterskomiteelid vir energie, sê dit het in die verlede gehelp om gebruikers op ’n laer vlak van beurtkrag te hou, maar is tans nie moontlik nie weens die instandhoudingswerk.
“Dié werk is beplan vir die tyd van die jaar wanneer die kraggebruik op sy laagste is om die uitwerking op gebruikers te beperk. Met Eskom se jongste beurtkrag kan die metroraad egter nie bystand aan sy kliënte bied nie.”
Fase 2-beurtkrag is Sondag aangekondig en Eskom het dit Maandagmiddag na fase 4 verhoog.
NOTICE: Eskom is now implementing stage 4 loadshedding and load curtailment from 13:00 today. https://t.co/2ROaR2I9kE
Volgens Maxiti is kraggebruik in Kaapstad reeds betreklik laag weens besparingsveldtogte oor die jare.
“Om minder krag te gebruik, sal dus nie nou help om die uitwerking van beurtkrag te versag nie, veral weens die werk aan die Steenbras-kragskema.”
Phindile Maxiti, burgemeesterskomiteelid vir energie
Die metroraad het navrae oor beurtkrag na Eskom verwys.
In Junie verlede jaar het die metroraad aangedui dat 180 MW krag by dié hidrokragstasie opgewek word. Snags word elektrisiteit dan teen ’n goedkoper tarief van Eskom aangekoop om water vanaf die Benede-Steenbrasdam na die Steenbrasdam te pomp sodat dit deur die hidrokragturbines kan loop.
Meer oor: Phindile Maxiti | Kaapstad | Steenbrasdam | Beurtkrag | Hidrokrag